

ОБЯСНИТЕЛЕН МЕМОРАНДУМ

1. Предмет на предложението

Настоящото предложение се отнася до решение за установяване на позицията, която трябва да се заеме от името на Съюза на тридесет и деветото годишно заседание на Постоянния комитет на Конвенцията за опазване на дивата европейска флора и фауна и природните местообитания, което ще се проведе от 3 до 6 декември 2019 г. в Страсбург (Франция), във връзка с предвиденото приемане от комитета на решение за две изменения в приложения № II и № III към конвенцията.

2. Контекст на предложението

2.1. Конвенция за опазване на дивата европейска флора и фауна и природните местообитания

Целта на Конвенцията за опазване на дивата европейска флора и фауна и природните местообитания („конвенцията“) е опазването на дивата европейската флора и фауна, както и свързаните с нея местообитания — по-специално тези, за чието опазване е необходимо сътрудничество между няколко държави. Тя представлява междуправителствен договор, сключен под егидата на Съвета на Европа. Конвенцията е в сила от 1 юни 1982 г.

Европейският съюз е договаряща страна по конвенцията от 1 септември 1982 г.[[1]](#footnote-1) Понастоящем договарящите страни по конвенцията са 51, включително всички държави — членки на ЕС.

2.2. Постоянен комитет

Постоянният комитет е ръководният орган на конвенцията, като в рамките на своите правомощия той може да прави оценка на природозащитния статус на видовете и съответно да преразглежда тяхното включване в приложенията към конвенцията. Неговите функции са посочени в членове 13—15 от конвенцията. Постоянният комитет заседава най-малко веднъж на две години и когато мнозинството от договарящите страни постави искане за това. Обичайна практика е заседанията да се провеждат ежегодно.

В съответствие с член 17 от конвенцията всяко изменение на приложенията се приема с мнозинство от две трети от договарящите страни.

2.3. Предвиден акт на Постоянния комитет

На тридесет и деветото годишно заседание на Постоянния комитет, което ще се проведе от 3 до 6 декември 2019 г. в Страсбург (Франция), се очаква да бъде прието решение за изменения на приложения № II и № III към конвенцията („предвиденият акт“).

Целта на предвидения акт е да се внесат изменения в приложения № II и № III към конвенцията, както е предвидено в член 17 от конвенцията.

В съответствие с член 17 от конвенцията предвиденият акт влиза в сила за всички страни три месеца след неговото приемане от Постоянния комитет и при условие че една трета от договарящите страни не са представили възражения. Всяко изменение влиза в сила за онези договарящи страни, които не са представили възражения.

3. Позиция, която трябва да се заеме от името на Съюза

Норвегия представи предложение за преместване на белобузата гъска *(Branta leucopsis*) от приложение № II (строго защитени видове от фауната) в приложение № III (защитени видове от фауната — възможно регламентиране). Обосновката в подкрепа на предложението е, че от 80-те години на ХХ век до 2010 г. общата численост на популацията на белобуза гъска се е увеличила над десет пъти (от 112 000 на 1 319 000), включително в резултат от интензификацията на селското стопанство и произтичащото от нея наличие на големи количества фуражи[[2]](#footnote-2). Следователно видът вече не се нуждае от строга защита в своя район на разпространение.

Предметът на предвиденото решение на Постоянния комитет засяга област от изключителната външна компетентност на ЕС в съответствие с член 3, параграф 2 от ДФЕС, тъй като попада в област, която в голяма степен вече е уредена от вътрешните общи правила (т.е. Директивата за птиците). Поради това е необходимо Съветът да вземе решение с цел установяване на позициите по отношение на предвидения акт, които трябва да се заемат от името на Съюза на тридесет и деветото годишно заседание на Постоянния комитет.

Предложението не е в съответствие с настоящия статус на правна защита на белобузата гъска съгласно Директивата за птиците, тъй като видът не е включен в приложение II (ловни видове). Видът е посочен в приложение I към Директивата за птиците (т.е. изисква обозначаване на специални защитени зони).

На 7-ото заседание на страните по Споразумението за опазване на мигриращите водолюбиви птици от Африка и Евразия (AEWA) през декември 2018 г. беше приет проект на План за управление на отделен вид във връзка с белобузата гъска, чиято цел е да бъде овладяно рязкото увеличаване на популацията, и по-специално да бъдат разрешени причиняваните от вида проблеми (щети за селското стопанство и рискове за авиационната безопасност). Планът осигурява рамка за подпомагане на процеса на вземане на решения в държавите на разпространение на вида, свързани с прилагането на дерогации; това включва редовното оценяване на кумулативното въздействие на дерогациите, мониторинга на състоянието на популацията, както и на измененията на щетите за селското стопанство или рисковете за авиационната безопасност. Той ще улесни обмена на информация и евентуалното координиране на мерките за дерогация между държавите на разпространение на вида, така че да се повиши ефективността на тези мерки и да се избегнат нежеланите последици за миграционните пътища.

Съюзът следва да подкрепи отправеното от Норвегия предложение за изменение, чиято цел е да бъде овладяно рязкото увеличаване на популацията на белобуза гъска, и по-специално да бъдат разрешени причиняваните от вида проблеми (щети за селското стопанство и рискове за авиационната безопасност), така че страните по конвенцията, които не са държави — членки на ЕС, да могат да приложат мерки за управление на популацията, включително чрез ловуване на този вид, ако е необходимо. Съюзът обаче ще трябва да уведоми, че съгласно член 12 от конвенцията междувременно ще прилага по-строги защитни мерки, тъй като понастоящем нито се предвижда изменение на приложенията към Директивата за птиците, нито такова изменение е възможно в краткия срок, изискван от конвенцията (90 дни).

4. Правно основание

4.1. Процесуалноправно основание

4.1.1. Принципи

В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „*позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението*“.

Понятието „*актове с правно действие*“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „*годни да окажат съществено въздействие върху съдържанието на приеманата от законодателя на Съюза нормативна уредба*“[[3]](#footnote-3).

4.1.2. Приложение в конкретния случай

Постоянният комитет е орган, създаден по силата на конвенцията.

Актът, който Постоянният комитет има за задача да приеме, представлява акт с правно действие. Предвиденият акт ще бъде правно обвързващ съгласно международното право в съответствие с член 6 от конвенцията.

Предвиденият акт не допълва, нито изменя институционалната рамка на конвенцията.

Поради това процесуалноправното основание за предложеното решение е член 218, параграф 9 от ДФЕС.

4.2. Материалноправно основание

4.2.1. Принципи

Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

4.2.2. Приложение в конкретния случай

Основната цел и съдържанието на предвидения акт са свързани с околната среда.

Поради това материалноправното основание за предложеното решение е член 192, параграф 1.

4.3. Заключение

Правното основание за предложеното решение следва да бъде член 192, параграф 1 от ДФЕС във връзка с член 218, параграф 9 от ДФЕС.

5. Публикуване на предвидения акт

Тъй като актът на Постоянния комитет ще измени приложения № II и № III към конвенцията, е целесъобразно след приемането му той да бъде публикуван в *Официален вестник на Европейския съюз*.

2019/0241 (NLE)

Предложение за

РЕШЕНИЕ НА СЪВЕТА

относно позицията, която трябва да се заеме от името на Европейския съюз на тридесет и деветото заседание на Постоянния комитет на Конвенцията за опазване на дивата европейска флора и фауна и природните местообитания във връзка с изменения на приложения № II и № III към посочената конвенция

**СЪВЕТЪТ НА ЕВРОПЕЙСКИЯ СЪЮЗ,**

като взе предвид Договора за функционирането на Европейския съюз, и по-специално член 192, параграф 1 във връзка с член 218, параграф 9 от него,

като взе предвид предложението на Европейската комисия,

като имат предвид, че:

(1) Конвенцията за опазване на дивата европейска флора и фауна и природните местообитания („конвенцията“), беше сключена от Съюза с Решение 82/72/ЕИО на Съвета[[4]](#footnote-4) и влезе в сила на 1 септември 1982 г.

(2) Съгласно член 17 от конвенцията Постоянният комитет може да приема решения за изменение на приложенията към конвенцията.

(3) На тридесет и деветото си заседание от 3 до 6 декември 2019 г. Постоянният комитет трябва да приеме решение относно предложените изменения на приложения № II и № III към конвенцията.

(4) Тъй като решението ще бъде обвързващо за Съюза, е целесъобразно да се установи позицията, която трябва да се заеме от името на Съюза в рамките на Постоянния комитет.

(5) Норвегия представи предложение за преместване на вида *Branta leucopsis* от приложение № II в приложение № III към конвенцията.

(6) Предвид рязкото увеличаване на популацията на този вид в района му на разпространение Съюзът следва да подкрепи това предложение. Предложението обаче не е в съответствие с настоящия статус на защита на *Branta leucopsis* съгласно Директива 2009/147/ЕО на Европейския парламент и на Съвета[[5]](#footnote-5). Тъй като нито се предвижда изменение на Директива 2009/147/ЕО, нито такова изменение е възможно в определения в конвенцията срок от три месеца след приемането на решението на Постоянния комитет, за момента Съюзът трябва да прилага по-строги мерки за опазване съгласно член 12 от конвенцията.

ПРИЕ НАСТОЯЩОТО РЕШЕНИЕ:

Член 1

Позицията, която трябва да се заеме от името на Съюза на тридесет и деветото заседание на Постоянния комитет на Конвенцията за опазване на дивата европейска флора и фауна и природните местообитания, е да се подкрепи предложението за преместване на вида *Branta leucopsis* от приложение № II в приложение № III към конвенцията и да се уведомят договарящите страни по конвенцията, че за момента Съюзът възнамерява да прилага по-строги мерки за опазване на този вид съгласно член 12 от конвенцията.

Член 2

Адресат на настоящото решение е Комисията.

Съставено в Брюксел на […] година.

За Съвета

Председателят

1. Решение 82/72/ЕИО на Съвета от 3 декември 1981 г. относно сключването на Конвенцията за опазване на дивата европейска флора и фауна и естествените местообитания (ОВ L 38, 10.2.1982 г., стр. 1). [↑](#footnote-ref-1)
2. *International Single Species Management Plan for the Barnacle Goose*, AEWA Technical Series No. 70, дек. 2018 г., [www.unep-aewa.org/sites/default/files/publication/ts70\_issmp\_barnacle%20goose\_complete.pdf](http://www.unep-aewa.org/sites/default/files/publication/ts70_issmp_barnacle%20goose_complete.pdf), стр. 13. [↑](#footnote-ref-2)
3. Решение на Съда от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64. [↑](#footnote-ref-3)
4. ОВ L 38, 10.2.1982 г., стр. 1. [↑](#footnote-ref-4)
5. Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (OВ L 20, 26.1.2010 г., стр. 7). [↑](#footnote-ref-5)